
Okresný súd Vranov nad Topľou 1T/39/2026 8826010229 07. 09. 2026 JUDr. Štefan Veliký ECLI:SK:OSVT:2026:8826010229.3
Opravné uznesenie Okresný súd Vranov nad Topľou samosudcom JUDr. Štefanom Velikým v trestnej veci odsúdeného A. B., nar. X.XX.XXXX, pre prečin ublíženia na zdraví podľa § 156 ods. 1, ods. 3 písm. c) Trestného zákona s poukazom na § 123 ods. 3 písm. e), písm. i) Trestného zákona, o oprave chyby v písaní, takto rozhodol: Podľa § 357 Trestného poriadku v spojení s § 174 ods. 1 Trestného poriadku opravuje chybu v písaní, ku ktorej došlo pri písomnom vyhotovení Trestného rozkazu Okresného súdu Vranov nad Topľou zo dňa 29. júla 2026, č.k. 1T/39/2026 - 173 a jeho rovnopisov, - vo výroku trestného rozkazu v paragrafovom označení prečinu, za ktorý bol trest uložený tak, že správne má byť uvedené: „ za to mu súd ukladá: Podľa § 156 ods. 3 Trestného zákona, § 54 Trestného zákona trest povinnej práce vo výmere 250 (dvestopäťdesiat) hodín. “ odôvodnenie: Pri písomnom vyhotovení Trestného rozkazu Okresného súdu Vranov nad Topľou zo dňa 29.7.2026, č.k. 1T/39/2026 - 173 a jeho rovnopisov, ktorým bol obvinený A. B. uznaný vinným z prečinu ublíženia na zdraví podľa § 156 ods. 1, ods. 3 písm. c) Trestného zákona s poukazom na § 123 ods. 3 písm. e), písm. i) Trestného zákona, došlo k chybe v písaní, keď súd vo výroku trestného rozkazu v paragrafovom označení prečinu, za ktorý bol trest povinnej práce vo výmere 250 hodín uložený, uviedol jeho nesprávne označenie podľa § 194 ods. 2 Trestného zákona, § 54 Trestného zákona namiesto správneho označenia podľa § 156 ods. 3 Trestného zákona, § 54 Trestného zákona. V zmysle § 194 ods. 2 Trestného zákona je kvalifikovaný prečin porušovania domovej slobody, a prečinu ublíženia na zdraví v trestnej veci sp.zn. 1T/39/2026 zodpovedá právna kvalifikácia podľa § 156 ods. 1, ods. 3 písm. c) Trestného zákona s poukazom na § 123 ods. 3 písm. e), písm. i) Trestného zákona. V prípade obvineného A. B. zo strany oprávnených osôb po doručení trestného rozkazu a obžaloby odpor v zákonnej lehote nebol podaný, trestný rozkaz u obvineného nadobudol právoplatnosť a stal sa vykonateľným dňa 14.8.2026.
Podľa § 353 ods. 8 Trestného poriadku trestný rozkaz má povahu odsudzujúceho rozsudku. Účinky spojené s vyhlásením rozsudku nastávajú doručením trestného rozkazu obvinenému.
Podľa § 357 Trestného poriadku na opravu vyhotovenia a rovnopisu trestného rozkazu sa primerane vzťahujú ustanovenia § 174; na účinky opravy sa primerane vzťahuje ustanovenie § 175. Podľa § 174 ods. 1 Trestného poriadku predseda senátu môže osobitným uznesením kedykoľvek opraviť pisárske chyby a iné zrejmé nesprávnosti, ku ktorým došlo pri vyhotovení rozsudku a v jeho rovnopisoch, tak, aby vyhotovenie bolo v úplnej zhode s obsahom rozsudku, ako bol vyhlásený. Opravu môže nariadiť aj súd vyššieho stupňa. Podľa § 174 ods. 2 Trestného poriadku rovnopis uznesenia o oprave sa doručí všetkým osobám, ktorým bol doručený rovnopis rozsudku. Podľa § 174 ods. 4 Trestného poriadku po právoplatnosti uznesenia o oprave sa uznesenie o oprave stáva súčasťou pôvodného rozsudku, čo sa uvedie pri vyznačení právoplatnosti uznesenia. Podľa § 175 Trestného poriadku ak sa oprava vyhotovenia rozsudku alebo oprava rovnopisu rozsudku podstatne dotkla obsahu niektorého z výrokov rozsudku, plynie prokurátorovi a osobe priamo dotknutej opraveným výrokom lehota na odvolanie od doručenia rovnopisu uznesenia o oprave a ak bola proti uzneseniu o oprave podaná sťažnosť, od doručenia rozhodnutia o sťažnosti. O tom treba osobu výrokom priamo dotknutú poučiť. Vzhľadom na uvedené skutočnosti súd vykonal opravu spôsobom uvedeným vo výroku uznesenia. Uznesenie o oprave sa stáva súčasťou Trestného rozkazu Okresného súdu Vranov nad Topľou zo dňa 29.7.2026, č.k. 1T/39/2026 - 173. Poučenie: Proti tomuto uzneseniu je prípustná sťažnosť do 3 (troch) pracovných dní odo dňa jeho oznámenia prostredníctvom Okresného súdu Vranov nad Topľou na Krajský súd v Prešove. Sťažnosť má odkladný účinok.

